钦定古今图书集成/明伦汇编/闺媛典/第040卷 > 陈韡妻林氏
## 钦定古今图书集成/明伦汇编/闺媛典/第040卷 > 陈韡妻林氏

按《仙游县志》：枢相陈韡妻林氏，石牌后林知县涣之
女，适候官陈韡为妻。知书能文，有丈夫志。绍定间，寇
陷汀、邵、延平诸邑，韡起复守延平兼招捕使。林氏以
书与韡约曰：“死则同死。”遂毅然赴官所。人相感激曰：
“太守携家为死守计，我辈何畏？”有从奔走王事而妻
子无依者，林氏皆延之州宅，日与游处，其子则与己
子同学，人无不尽死力。未几，寇平，郡人举贺，时称为
“义母。”授封清源夫人。